b'\n_START_ARTICLE_\nHavnbjerg\n_START_SECTION_\nFaciliteter\n_START_PARAGRAPH_\nHavnbjerg Skole er lukket og eleverne flyttet til Nordalsskolen inde i Nordborg, hvor ogs\xc3\xa5 Nordals Idr\xc3\xa6tscenter ligger. B\xc3\xb8rnebyen Havnbjerg er en kommunal integreret institution, normeret til 58 b\xc3\xb8rnehaveb\xc3\xb8rn og 16 vuggestueb\xc3\xb8rn.\n_START_SECTION_\nNavnet\n_START_PARAGRAPH_\nLandsbyens navn var tidligere Hagenbj\xc3\xa6rg. "Hagen-" kom af mandsnavnet Hakon eller Haghni, og "\xe2\x80\x93bj\xc3\xa6rg" refererer til m\xc3\xb8llebakken, som med sine 49 meter er det n\xc3\xa6sth\xc3\xb8jeste punkt p\xc3\xa5 Als.\n_START_SECTION_\nStationsby\n_START_PARAGRAPH_\nAmtsbanerne p\xc3\xa5 Als eksisterede 1898-1933. Havnbjerg fik trinbr\xc3\xa6t med sidespor (tysk: Haltestelle) p\xc3\xa5 amtsbanestr\xc3\xa6kningen S\xc3\xb8nderborg-Nordborg. Trinbr\xc3\xa6ttet l\xc3\xa5 sammen med mejeriet alene sydvest for kirken og m\xc3\xb8llebakken og n\xc3\xa6sten \xc2\xbd km syd for landsbyen._NEWLINE_Mejeriet indgik i 1937 i en af de f\xc3\xb8rste danske mejerifusioner, hvor mejerierne i Stevning, Svenstrup og Havnbjerg blev nedlagt og erstattet af et nyt i Gildbro \xc3\xb8st for Havnbjerg.\n_START_SECTION_\nHavnbjerg Stationskro\n_START_PARAGRAPH_\nI 1900 blev der bygget en kro, der fungerede som stationsbygning. Det var almindeligt p\xc3\xa5 de tyske kredsbaner, at de kun opf\xc3\xb8rte egne stationsbygninger p\xc3\xa5 endestationerne. P\xc3\xa5 de st\xc3\xb8rre mellemstationer benyttede man typisk en eksisterende kro og fik kromanden til at v\xc3\xa6re baneagent, som solgte billetter og ekspederede fragt. I Havnbjerg m\xc3\xa5tte baneselskabet dog selv opf\xc3\xb8re en stationskro og leje den ud til en forpagter._NEWLINE_Havnbjerg Stationskro findes stadig og har i 1984, 1987 og 1990 f\xc3\xa5et en stribe tilbygninger, s\xc3\xa5 den kan modtage selskaber p\xc3\xa5 20-220 personer og udleje 12 dobbeltv\xc3\xa6relser.\n_START_SECTION_\nDet nye Havnbjerg\n_START_PARAGRAPH_\nHavnbjerg best\xc3\xa5r af to klart afgr\xc3\xa6nsede dele. Nord for landevejen omkring Skovvej og Vestervej ligger den gamle landsby, hvor der stadig er g\xc3\xa5rde inde i byen og hvor husene med f\xc3\xa5 undtagelser er fra f\xc3\xb8r 2. verdenskrig._NEWLINE_Syd for landevejen ligger alle de nye kvarterer, som i hovedsagen blev bygget i perioden 1950-90 med nogle undtagelser, der er langt \xc3\xa6ldre: kirken og m\xc3\xb8llen samt pr\xc3\xa6steg\xc3\xa5rden og den gamle skole, der ligger neden for bakken._NEWLINE_Kvarteret omkring Havnbjerg Skole blev bygget i 1950\'erne. I 1960\'erne blev der i det store almennyttige boligbyggeri Danboparken opf\xc3\xb8rt 17 3-etages blokke med i alt 459 lejligheder._NEWLINE_Rundt om Danboparken blev der opf\xc3\xb8rt andelsboliger og s\xc3\xa5kaldte Danfoss-huse, der var parcelhuse, som Danfoss\' medarbejdere kunne leje, og endelig et stort parcelhuskvarter, som officielt fik betegnelsen Havnbjerg Syd. I folkemunde blev omr\xc3\xa5det kaldt "valutapuklen", et udtryk fra \xc3\xa5rene efter 1945, der signalerede overforbrug, alts\xc3\xa5 at her boede de lidt mere velst\xc3\xa5ende._NEWLINE_Ved Danboparken blev der omkring 1970 opf\xc3\xb8rt et butikscenter med supermarked, forskellige specialbutikker, servicestation, to bodegaer, to banker og nogle liberale erhverv. I dag er bankerne, benzintanken og specialbutikkerne borte, til geng\xc3\xa6ld er der et par discountforretninger._NEWLINE_Som f\xc3\xb8lge af vedvarende vanskeligheder med at udleje lejligheder i etagebyggeri er de 3-etages blokke i Danboparken delvist revet ned og fremst\xc3\xa5r i dag med en enkelt etage.'